**Kölked Község Önkormányzatának Képviselő-testülete**

**11/2018.**

**Jegyzőkönyv**

Készült: 2018. június 18-án 16:20 órakor Kölked Község Önkormányzatának Képviselő-testülete ***nyilvános*** ülésén, az önkormányzati hivatal tanácstermében.

Jelen vannak: Csomor Tibor polgármester, Muskát Zoltán alpolgármester, Martényi János, Hegedűs Sándor, Késics János, Tutti Tibor képviselők, egyben a KNNÖ elnöke, Füredi Zoltán, Schäffer József PÜB tag.

Tanácskozási joggal meghívottak:

Pataki Ferencné a Kölkedért Közalapítvány kuratóriumi elnöke, Schauer Antal gazd. fmt., Horváth Erzsébet a Kölkedi Roma Nemzetiségi Önkormányzat elnöke, Tutti Tibor a Kölkedi Német Nemzetiségi Önkormányzat elnöke, Zimmermann-né dr. Kovács Anikó jegyző, tanácskozási joggal meghívott.

Igazoltan távol: Gerber Csaba képviselő

Csomor Tibor köszönti a képviselő-testület tagjait és a tanácskozási joggal meghívottakat. Megállapítja, hogy az ülés határozatképes, mert a 7 fős képviselő-testületből 6 fő megjelent, az ülést megnyitja. Jegyzőkönyv hitelesítésére Késics János és Tutti Tibor képviselőket kéri fel, melyet a testület egyhangúlag elfogadott.

A napirendi javaslatot a képviselő-testület egyhangúlag az alábbiak szerint fogadta el:

**1./Beszámoló a lejárt határidejű határozatok végrehajtásáról és a polgármester átruházott hatáskörben hozott döntéseiről**

**Előadó: Csomor Tibor polgármester**

**2./ Beszámoló a Kölkedért Közalapítvány tevékenységéről**

**Előadó: Csomor Tibor polgármester**

**3./ Nemzetiségi önkormányzatok beszámolója**

**Előadók: Tutti Tibor KNNÖ és Horváth Erzsébet KRNÖ elnökök**

**4./ Beszámoló az önkormányzat első negyedéves gazdálkodásáról**

**Előadó: Csomor Tibor polgármester**

**5./ Előterjesztés iskolakezdési támogatás megállapításáról**

**Előadó: Csomor Tibor polgármester**

**6./ Beszámoló a polgármester MTKT-ban végzett tevékenységéről**

**Előadó: Csomor Tibor polgármester**

**7./ Előterjesztés lakásbérleti kérelemről**

**Előadó: Csomor Tibor polgármester**

**8./ Csorba Győző Könyvtár szakmai beszámolója a 2017-ben Kölked településen végzett szolgáltatásról**

**Előadó: Csomor Tibor polgármester**

**9./ Garab László kérelme**

**Előadó: Csomor Tibor polgármester**

**10./ Egyebek:**

**a./ Megállapodás általános iskolára vonatkozó vagyonkezelési jog bejegyzéséről**

**b./ Külterületi út kivitelezésével kapcsolatos szerződések**

**c/ HEP hatályának meghosszabbítása**

**d./ Schäffer József kérelme**

**e./ Toronyóra támogatása**

**f./ Pályázat I. világháborús sírhelyek felújítására**

**11./ Képviselői interpellációk**

**Napirendek tárgyalása:**

**1./Beszámoló a lejárt határidejű határozatok végrehajtásáról és a polgármester átruházott hatáskörben hozott döntéseiről**

Csomor Tibor a beszámolót kiegészítve elmondja, hogy a nonprofit kft. ügyében nem tudott még továbblépni. A rendezvénytér – LEADER-pályázat beadása megtörtént, aztán visszavonták a kiírást. A pályázattal nincs probléma, ismét benyújtják. A TAK-on még dolgozik.

Mivel kérdés, hozzászólás nem érkezett, kéri, hogy szavazzanak a beszámoló elfogadásáról.

A képviselő-testület 6 igen szavazattal, egyhangúlag az alábbi határozatot hozta:

**98/2018. (VI. 18.) számú határozat:**

**Kölked Község Önkormányzatának Képviselő-testülete a polgármesternek a lejárt határidejű határozatok végrehajtásáról és az átruházott hatáskörben hozott döntéseiről szóló beszámolóját elfogadja.**

**2./ Beszámoló a Kölkedért Közalapítvány tevékenységéről**

Csomor Tibor véleménye szerint tartalmában bőven kifejtve, rendkívül alapos beszámolót kaptak a közalapítványtól. Nincs hiányérzete a végzett tevékenységgel kapcsolatosan. Megköszöni az alapítvány és külön is az elnök munkáját. Nagy öröm az önkormányzat számára, hogy ezek a civil szervezetek léteznek. A nemzetiségi önkormányzatok tagjai, vezetőit is ide érti. Megkérdezi az elnököt, hogy hány évig tudják még vinni az ösztöndíjprogramot és mennyi támogatást kaptak az SZJA 1%-ból?

Pataki Ferencné elmondja, hogy még jövőre tart a program, mert 2020-ig el kell számolniuk a kapott támogatással az adományozó felé. Az SZJA 1%-okból kapott támogatás tavaly 215 ezer forint volt.

Csomor Tibor kérése az lenne, ha vannak információs anyagaik, akkor azt folyamatában küldje meg az önkormányzatnak, hogy a havi Hírmondóban megoszthassák az emberekkel. Amennyiben nincs kérdés, kéri, hogy szavazzanak a beszámoló elfogadásáról.

A képviselő-testület 6 igen szavazattal, egyhangúlag az alábbi határozatot hozta:

**99/2018. (VI. 18.) számú határozat:**

**Kölked Község Önkormányzatának Képviselő-testülete a Kölkedért Közalapítvány 2017. évi tevékenységéről szóló beszámolóját az előterjesztés szerint elfogadja.**

**3./ Nemzetiségi önkormányzatok beszámolója**

Csomor Tibor megkérdezi Tutti Tibort, a KNNÖ elnökét, van-e kiegészítése az írásbeli beszámolóhoz?

Tutti Tibor hangsúlyozza, hogy ez a beszámoló a képviselő-testület felé önkéntes, ez nem jogszabályi kötelezettségük.

Muskát Zoltán megkérdezi, hogy a beszámolóban elírás az „iskolák”? Több iskola támogatásáról van szó?

Tutti Tibor elmondja, hogy a Kölkedi Általános Iskola mellett a SLAMI-t is, valamint a Mohácsi Kisfaludy Károly Gimnáziumot is támogatják, tervezik együttműködési megállapodás megkötését is az utóbbi intézménnyel.

Csomor Tibor kéri, ha van caritas-jellegű tevékenységük, arról is adjanak tájékoztatást a lakosságnak.

Tutti Tibor elmondja, hogy mivel célzottan jönnek az adományok, ezért nem feltétlenül lenne szerencsés propagálni.

Kölked Község Önkormányzatának Képviselő-testülete a Kölkedi Német Nemzetiségi Önkormányzat beszámolóját határozat hozatala nélkül tudomásul vette.

Csomor Tibor megkérdezi Horváth Erzsébetet, a KRNÖ elnökét, van-e kiegészítése az írásbeli beszámolóval kapcsolatosan?

Horváth Erzsébet nem kívánja kiegészíteni a beszámolót.

Csomor Tibor megkérdezi, tervezi-e folytatni a következő választások után a nemzetiségi önkormányzatban a tevékenységét? Tudja, hogy nehéz bizonyos programokra partnereket szerezni.

Horváth Erzsébet úgy nyilatkozik, hogy egyelőre még nem tudja a választ. Nagyon sok kritikát kap és biztatást, segítséget nem.

Tutti Tibor véleménye szerint feladat pedig lenne. Elő kell készíteni, hogy ki vigye tovább a nemzetiségi önkormányzatot. Tervezik elvinni a kölkedi roma gyermekeket a bezdáni Hármas Napra? Augusztus első hetében lesz.

Horváth Erzsébet: Majd meglátják. Megpróbálják megszervezni. Június 1-én tartottak egy nagyon sikeres gyereknapot az iskolával közösen.

Kölked Község Önkormányzatának Képviselő-testülete a Kölkedi Roma Nemzetiségi Önkormányzat beszámolóját határozat hozatala nélkül tudomásul vette.

**4./ Beszámoló az önkormányzat első negyedéves gazdálkodásáról**

Csomor Tibor elmondja, hogy általánosságban nem túl nagy az önkormányzat mozgástere, ahol hatalmas költségmegtakarítást tudnának elérni. Az elnyert pályázataik utáni önrész 40-45 millió forintot tesz ki az idei költségvetésben. A belterületi utak felújítására 15 m Ft, a várdombi útépítéshez 4,3 m Ft, a védőnői rendelő felújításához 12 m Ft, a Tatai-ház és az önkormányzati hivatal épületének felújításához 6 m Ft önrész kell. Az egyes pályázatokhoz szükséges területvásárlások, földkimérés, vázrajzok kb. 5 m Ft-os költséget jelentettek. Jelenleg 29 m Ft van az önkormányzat számláján a pályázati támogatásokon felül, plusz 10 m Ft, amit kölcsönadtak a nonprofit kft-nek. Több további feladatuk van, amelyet saját bevételből kell finanszírozniuk, pl. gyermekétkeztetés, óvoda fenntartása, stb. A helyi adó- és egyéb saját bevételük valamennyivel többet tesznek ki a kiadásoknál. Reméli, hogy lesz némi többletbevétel, amit fejlesztésre fordíthatnak. A HIPA bevétel a tavalyihoz hasonlóan alakul. Sajnos a magas adóerőképességük miatt magas a pályázati önrész és a tavalyi 4 m Ft-tal szemben idén 9 m Ft szolidaritási adót kell fizetniük.

Tutti Tibor: Az a probléma merült fel, hogy több tételt több helyen és más szakfeladaton hoztak, pl. orvosi rendelő támogatása.

Schauer Antal: A háziorvos 50 e Ft/hó összegű támogatást kap, de nem havonta utalják, hanem félévenként 300 e Ft-ot, mert így kevesebb az átutalással járó költség és az orvosnak is jó így. A lakásfenntartási támogatás tétel véletlenül maradt bent a táblázatban.

Hegedűs Sándor megkérdezi, hogy a kisértékű készletbeszerzéseknél, tiszteletdíjaknál miért nem látják megbontva a tételeket, azt, hogy mi van mögöttük? Mit könyvelnek önkormányzati ingatlan bérbeadására, üzemeltetésére?

Schauer Antal elmondja, hogy oda kell lekönyvelni az egyes tételeket, amilyen szakfeladatról jöttek a MÁK-tól, de több tételt év közben átraknak máshová. A kisértékű készlet a polgármester számítógépe. A bérbeadás, üzemeltetés alatt szerepel pl. az iskola, a gólyamúzeum, a tornacsarnok.

Muskát Zoltán véleménye szerint nem igaz, hogy nem lehet lekérdezni a könyvelésből tételesen. Időben kéne kiküldeni az anyagot, és akkor lenne lehetőség rákérdezni a tételekre.

Zimmermann-né dr. Kovács Anikó elmondja, hogy sajnos nagyon nehéz adatokat lekérdezni az ASP-rendszerből, manuálisan kell kigyűjteni azokat.

Hegedűs Sándor: Mi a kisértékű tárgyi eszköz a polgári olvasókörnél?

Schauer Antal: A közművelődési pályázat keretében 17 db asztal beszerzése.

Csomor Tibor – mivel más hozzászólás nem volt – szavazásra bocsátja az önkormányzat első negyedéves gazdálkodásáról szóló beszámoló elfogadását.

A képviselő-testület 5 igen szavazattal, 1 tartózkodás (Hegedűs Sándor) mellett az alábbi határozatot hozta:

**100/2018. (VI. 18.) számú határozat:**

**Kölked Község Önkormányzatának Képviselő-testülete az önkormányzat első negyedéves gazdálkodásáról szóló beszámolóját az előterjesztés szerint elfogadja.**

**5./ Előterjesztés iskolakezdési támogatás megállapításáról**

Hegedűs Sándor elmondja, hogy a PÜB a tavalyi összegekkel javasolja idén is megállapítani a támogatást.

Muskát Zoltán: Jó lenne 2018-as létszámadatokat látni az előterjesztésben.

Csomor Tibor: Azért nem tudtak idei adatokat írni, mert ez szeptemberig még többször változhat.

Határozati javaslat:

Kölked Község Képviselő-testülete a 2018/2019. tanév kezdésekor általános iskolásoknak 5.000.- Ft/fő, közép- és szakiskolásoknak 6.000.- Ft/fő összegű iskolakezdési támogatást biztosít. A támogatás azoknak a nappali tagozatos tanulóknak adható, akik kölkedi lakcímmel rendelkeznek és életvitelszerűen is Kölkeden élnek. A képviselő-testület felkéri a gazdálkodási főmunkatársat, hogy az iskolakezdési támogatásra jogosultakról a nyilvántartást készítse el és a támogatást utalja a jogosultak részére.

Felelős: Schauer Antal gazd. fmt.

Határidő: 2018. szeptember 15. (a kifizetésre)

A képviselő-testület 6 igen szavazattal, egyhangúlag az alábbi határozatot hozta:

**101/2018. (VI. 18.) számú határozat:**

**Kölked Község Képviselő-testülete a 2018/2019. tanév kezdésekor általános iskolásoknak 5.000.- Ft/fő, közép- és szakiskolásoknak 6.000.- Ft/fő összegű iskolakezdési támogatást biztosít. A támogatás azoknak a nappali tagozatos tanulóknak adható, akik kölkedi lakcímmel rendelkeznek és életvitelszerűen is Kölkeden élnek. A képviselő-testület felkéri a gazdálkodási főmunkatársat, hogy az iskolakezdési támogatásra jogosultakról a nyilvántartást készítse el és a támogatást utalja a jogosultak részére.**

**Felelős: Schauer Antal gazd. fmt.**

**Határidő: 2018. szeptember 15. (a kifizetésre)**

**6./ Beszámoló a polgármester MTKT-ban végzett tevékenységéről**

Csomor Tibor tájékoztatja a képviselőket, hogy idén egy ülés volt csak az MTKT-ban, ahol elfogadták a költségvetést, zárszámadást. Kölkedet igazából az idősgondozás érinti a költségvetésben, a tagdíj, valamint a földgáz- és villamos energia beszerzések összeghangolása. Egyébként az MTKT aktuális döntéseiről folyamatosan, egész évben tájékoztatja a képviselőket. Amennyiben nincs kérdés, kéri, hogy szavazzanak a beszámolója elfogadásáról.

A képviselő-testület 6 igen szavazattal, egyhangúlag az alábbi határozatot hozta:

**102/2018. (VI. 18.) számú határozat:**

**Kölked Község Képviselő-testülete a polgármesternek az MTKT-ban végzett tevékenységéről szóló beszámolóját elfogadja.**

**7./ Előterjesztés lakásbérleti kérelemről**

Csomor Tibor polgármester javasolja, hogy Kecskeméti László bérlővel a korábbi feltételekkel hosszabbítsák meg a bérleti szerződést 2018. december 31-ig. Azért addig, mert akkor jár le az összes önkormányzati bérleti szerződés és együtt tudnak majd dönteni a meghosszabbításukról.

A képviselő-testület 6 igen szavazattal, egyhangúlag az alábbi határozatot hozta:

**103/2018. (VI. 18.) számú határozat:**

**Kölked Község Képviselő-testülete a Kecskeméti László 7717 Kölked, Erdőfű puszta 0341/25. szám alatti lakossal kötött bérleti szerződését a fenti ingatlanra vonatkozóan meghosszabbítja 2018. december 31-ig a korábbi feltételekkel. A képviselő-testület megbízza a polgármestert az erről szóló szerződés aláírásával.**

**Felelős: Csomor Tibor polgármester**

**Határidő: 2018. június 30.**

**8./ Csorba Győző Könyvtár szakmai beszámolója a 2017-ben Kölked településen végzett szolgáltatásról**

Csomor Tibor elmondja, hogy észrevétel, panasz nem érkezett a könyvtár működésével kapcsolatban, jól működik a könyvtár.

Muskát Zoltán: A 7. oldal 8. pontjában a könyvek házhoz szállítása fogyatékos személyek számára szolgáltatás azért nincs Kölkeden, mert végeztek felmérést és nincs igény erre. Mielőtt elkészítik a beszámolót, kérdezzék meg a könyvtárost.

Csomor Tibor javasolja, hogy fogadják el a szakmai beszámolót.

A képviselő-testület 6 igen szavazattal, egyhangúlag az alábbi határozatot hozta:

**104/2018. (VI. 18.) számú határozat:**

**Kölked Község Képviselő-testülete a Csorba Győző Könyvtár 2017-ben Kölked településen végzett szolgáltatásról szóló beszámolóját az előterjesztés szerint elfogadja.**

**9./ Garab László kérelme**

Csomor Tibor elmondja, hogy egy vállalkozó kereste meg azzal a kéréssel, hogy Kölkeden büfékocsit üzemeltetne. Lángost, üdítőt, palacsintát árusítanának. Azt javasolná, hogy a Körparknál vagy a buszmegállóban engedélyezzék számára a büfékocsi elhelyezését.

Tutti Tibor: Először arról döntsenek, hogy akarják-e vagy sem, utána a helyről.

Késics János: Adják meg neki az esélyt. Sok faluban látni ilyet.

Csomor Tibor javasolja, hogy támogassák a kérést és a részletekről majd kössenek a vállalkozóval külön megállapodást.

A képviselő-testület 5 igen szavazattal, 1 tartózkodás (Martényi János) mellett az alábbi határozatot hozta:

**105/2018. (VI. 18.) számú határozat:**

**Kölked Község Képviselő-testülete Garab László büfékocsi üzemeltetésére vonatkozó kérelmét támogatja. A képviselő-testület megbízza a polgármestert, hogy a részletekről tárgyaljon a vállalkozóval és ezt követően ismertesse a képviselő-testülettel a megállapodás részleteit.**

**Felelős: Csomor Tibor polgármester**

**Határidő: értelemszerű**

**10./ Egyebek:**

**a./ Megállapodás általános iskolára vonatkozó vagyonkezelési jog bejegyzéséről**

Csomor Tibor elmondja, hogy eredetileg benne volt a KLIK-kel kötött alapszerződésükben a vagyonkezelői jog, véleménye szerint azt kéne aktualizálni. Az egész épület egy hrsz-on szerepel, javasolja, hogy 61,3%-ra vonatkozóan fogadják el a vagyonkezelési jog bejegyzését.

A képviselő-testület 6 igen szavazattal, egyhangúlag az alábbi határozatot hozta:

**106/2018. (VI. 18.) számú határozat:**

**Kölked Község Képviselő-testülete a Kölkedi Általános Iskolára vonatkozó vagyonkezelési megállapodás aláírására felhatalmazza a polgármestert azzal, hogy azt az aktualizált tartalommal fogadják el.**

**Felelős: Csomor Tibor polgármester**

**Határidő: értelemszerű**

**b./ Külterületi út kivitelezésével kapcsolatos szerződések**

Csomor Tibor tájékoztatja a testületet, hogy a kölkedi 04. hrsz-ú földút fejlesztése című projekt megvalósítása érdekében a következő szolgáltatókkal javasol szerződést kötni:

* közbeszerzés: Dr. Zoric Ildikó 400.000.- Ft + ÁFA,
* projektmenedzsment: Bárdudvarnoki Településfejlesztési Kft. 615.811.- Ft + ÁFA,
* nyilvánosság biztosítása: Rudnay-Virág Veronika 172.656.- Ft (alanyi ÁFA mentes),
* műszaki ellenőrzés: SIMONA Bt. 298.473.- Ft + ÁFA.

Amennyiben más javaslat nincs, kéri, hogy erről szavazzanak.

A képviselő-testület 6 igen szavazattal, egyhangúlag az alábbi határozatot hozta:

**107/2018. (VI. 18.) számú határozat**

**A „Kölked külterület 04. hrsz-ú földút fejlesztése” című, 1826426362 iratazonosító számon nyilvántartott projekt szerződéskötéseiről:**

**Kölked Község Önkormányzat Képviselő-testülete a „Kölked külterület 04. hrsz-ú földút fejlesztése” című, 1826426362 iratazonosító számon nyilvántartott projekt kapcsán, az érintettek által árajánlatként is megküldött megbízási szerződés-tervezetek alapján az alábbi tárgyú és összegű szerződéseket köti meg:**

|  |  |  |  |
| --- | --- | --- | --- |
| **Ssz.** | **A szerződés tárgya** | **A bruttó megbízási díj** | **A szerződő fél neve** |
|  | **a közbeszerzési eljárás lebonyolítása** | **508.000,-Ft** | **Dr. Zoric Ildikó egyéni ügyvéd** |
|  | **projektmenedzsment feladatok elvégzése** | **782.079,-Ft** | **Bárdudvarnoki Településfejlesztési Kft.** |
|  | **a projekt nyilvánosságának biztosítása** | **172.656,-Ft** | **Rudnay-Virág Veronika** |
|  | **műszaki ellenőrzés** | **379.060,- Ft** | **Hausznek József** |

**A Képviselő-testület felhatalmazza a polgármestert, hogy a szerződéseket a jóváhagyott tartalommal aláírja.**

**Határidő: azonnal**

**Felelős: Csomor Tibor polgármester**

**c./ HEP hatályának meghosszabbítása**

Csomor Tibor polgármester elmondja, hogy ötévenként szükséges új HEP-et alkotni minden

önkormányzatnak. Kölked esetében ez az időszak 2018. június 21-én jár le, ezért javasolja,

hogy a hatályát hosszabbítsák meg két hónappal és – tekintettel a nyári szünetre - a

szeptemberi testületi ülésen terjesszék elő.

A képviselő-testület 6 igen szavazattal, egyhangúlag az alábbi határozatot hozta:

**108/2018. (VI. 18.) számú határozat:**

**Kölked Község Önkormányzatának Képviselő-testülete a Helyi Esélyegyenlőségi Program felülvizsgálatával kapcsolatban a következő döntést hozza:**

**Kölked Község Önkormányzatának Képviselő-testülete a 75/2013. (VI.24.) számú határozatával elfogadott Helyi Esélyegyenlőségi Programjának 2018.06.21-én esedékes felülvizsgálati határidejét 2018. 08. 21-ig meghosszabbítja. Az új program elkészültéig a 2013. évi HEP program hatályos.**

**A képviselő-testület megbízza a jegyzőt és a HEP referenst, hogy a 2018. szeptemberi képviselő-testületi ülésre az új HEP dokumentációt terjessze elő.**

**Felelős: Zimmermann-né dr. Kovács Anikó jegyző**

**Szőke Zoltánné HEP referens**

**Határidő: 2018. szeptember**

**d./ Schäffer István kérelme**

Csomor Tibor: Kérelmező egy terménytárolót szeretne építeni a 92. hrsz-ú ingatlanra, de a

nyugati oldal alatti rész jóval mélyebben fekszik a többi résznél, ami aránytalanul megdrágítaná a kivitelezést. Kéri a testület állásfoglalását a szükséges területvételhez és a vázlatterven bemutatott épület beépítési paramétereinek a hatályos HÉSZ szabályaitól való eltérése miatt a törvényes lehetőségek külső szakemberrel történő egyeztetésre szóló felhatalmazást.

A képviselő-testület 6 igen szavazattal, egyhangúlag az alábbi határozatot hozta:

**109/2018. (VI. 18.) számú határozat:**

**Kölked Község Önkormányzatának Képviselő-testülete felhatalmazza a polgármester, hogy Schäffer István kérelme tárgyában a döntéshozatal képessége érdekében külső szakemberekkel vegye fel a kapcsolatot. A döntéshozatalt a döntéshez szükséges információk beszerzéséig elnapolja.**

**Felelős: polgármester**

**Határidő: szeptemberi testületi ülés**

**e./ Toronyóra támogatása**

Csomor Tibor javasolja, hogy – miután egyeztettek Wébel Zsolt református lelkésszel – az Önkormányzat által kért és beérkezett árajánlatok alapján, a legkedvezőbb ár-műszaki tartalom arányában támogassák a református templom tornyába építendő új toronyóra kivitelezését 800 ezer forinttal.

A képviselő-testület 6 igen szavazattal, egyhangúlag az alábbi határozatot hozta:

**110/2018. (VI. 18.) számú határozat:**

**Kölked Község Önkormányzatának Képviselő-testülete a kölkedi református templom toronyórájának kivitelezési munkáit a legkedvezőbb árajánlat műszaki tartalmának arányában 800.000.- Ft, azaz Nyolcszázezer forint összegű adománnyal támogatja. A testület megbízza a polgármestert az összeg átutalásával a Mohács-Kölked Református Társegyházközség részére.**

**Felelős: Csomor Tibor polgármester**

**Határidő: értelemszerű**

**f./ Pályázat I. világháborús sírhelyek felújítására**

Csomor Tibor polgármester elmondja, hogy a hadisírok felújítására pályázatot írt ki a Honvédelmi Minisztérium Hadtörténeti Intézet és Múzeum. Javasolja, hogy nyújtsanak be pályázatot a négy ismert kölkedi hadisírok felújítására. Önrész nem szükséges a pályázathoz.

A képviselő-testület 6 igen szavazattal, egyhangúlag az alábbi határozatot hozta:

**111/2018. (VI. 18.) számú határozat:**

**Kölked Község Önkormányzatának Képviselő-testülete pályázatot nyújt be a HM Hadtörténeti Intézet és Múzeumához a négy ismert kölkedi hadisírok felújítására. A képviselő-testület megbízza a polgármestert a pályázat benyújtásával.**

**Felelős: Csomor Tibor polgármester**

**Határidő: értelemszerű**

**11./ Képviselői interpellációk**

Képviselői interpelláció nem volt.

Több napirend nem volt, a polgármester megköszönte a megjelenést és az ülést bezárta.

K. m. f.

Csomor Tibor Zimmermann-né dr. Kovács Anikó

polgármester jegyző

Késics János Tutti Tibor

jkv. hitelesítő jkv. hitelesítő